Wan Salim Wan Mohd Noor

Wan Salim bin Wan Mohd Noor ialah seorang agamawan Islam Malaysia. Beliau ialah Mufti Negeri Pulau Pinang sejak 2014.

 Latar belakang 
Wan Salim dilahirkan di Kampung Siputeh, Jitra, Kedah pada 21 Januari 1944. Beliau memulakan pembelajaran rasmi di Sekolah Melayu Siputeh, Madrasah Nahdhah Hasanah, Melele dan Maktab Mahmud. Kemudian beliau melanjutkan pengajian tinggi di Universiti al-Azhar dan memperoleh ijazah sarjana muda Usuluddin pada 1965. Beliau turut memperoleh diploma pendidikan dari Universiti Ain Syams pada 1971. Di peringkat lebih tinggi, beliau melanjutkan pengajian peringkat sarjana di Universiti al-Azhar dan memperoleh Sarjana Usuluddin dalam Dakwah dan Kebudayaan Islam pada 1973. Kemudian beliau memperoleh ijazah kedoktoran Ph.D dari Universiti Edinburgh di United Kingdom pada 1988.

 Kerjaya 
Wan Salim telah memulakan kerjaya sebagai guru sambilan di Maktab Mahmud Alor Setar pada 1962–1964. Beliau juga pernah menjadi khatib dan imam di Dewan Malaysia, London. Sekembalinya dari Universiti al-Azhar, beliau menjadi pensyarah di Yayasan Pengajian Tinggi Islam Kelantan, Nilam Puri pada 1975–1980 sebelum menjadi pensyarah di Universiti Sains Malaysia (USM). Beliau berkhidmat di USM sehingga dilantik sebagai profesor madya dan bersara pada 2001. Beliau seterusnya berkhidmat sebagai pensyarah di Universiti Tun Hussein Onn Malaysia, Universiti Islam Antarabangsa Malaysia, serta Universiti Muhammadiyah Malang, Indonesia.

Dalam pada itu, beliau juga dilantik menjadi Ahli Jawatankuasa Fatwa Negeri Pulau Pinang dari 2004 dan dilantik sebagai Mufti Negeri Pulau Pinang pada 7 Jun 2014.  

 Anugerah dan pengiktirafan 


 Darjah Setia Pangkuan Negeri (D.S.P.N.) - Dato' (2014)
 Darjah Gemilang Pangkuan Negeri (D.G.P.N.) - Dato' Seri (2018)

 Rujukan 

Kategori:Mufti Pulau Pinang
Kategori:Alumni Universiti Al-Azhar
Kategori:Alumni Universiti Ain Syams
Kategori:Alumni Universiti Edinburgh
Kategori:Alumni Maktab Mahmud
Kategori:Ahli akademik Universiti Sains Malaysia
Kategori:Ahli akademik Universiti Tun Hussein Onn Malaysia
Kategori:Ahli akademik Universiti Islam Antarabangsa Malaysia
Kategori:Ahli akademik Universiti Muhammadiah, Malang
Kategori:Penerima Darjah Gemilang Pangkuan Negeri